text: Historisk passagerrekord for Cimber Sterling
  07 oktober 2010 kl. 18.24
  For første gang nogensinde i Cimber Sterlings 60-årige historie runder passagertallet på de danske indenrigsruter 100.000 på én enkelt måned.
  Lige præcis 100.639 personer rejste indenrigs med Cimber Sterling i september.
  Det er en vækst på 35 % i forhold til september sidste år - trods det mener Cimber Sterlings administrerende direktør Jacob Krogsgaard, at der stadig er et stort og uforløst potentiale for de danske indenrigsflyvninger.
  - Flytrafik i Danmark tegner sig kun for 11 % af al øst/vest-gående trafik.  Jeg er overbevist om, at mange rejsende stadig mangler at få øjnene op for, at flyet er en effektiv, fleksibel og billig rejseform, siger Jacob Krogsgaard.
  Cimber Sterling har ca. 100 daglige afgange fra danske lufthavne, hvor visse næsten betjenes med timedrift, og har de sidste 16 måneder oplevet tocifret vækst på deres indenrigsruter. 
  Cimber Sterling har i september øget sin markedsandel på dansk indenrigs fra 46 % til 48.8 %.
  